《赠眼医张子骥郎中》
宋代·吕本中

人生所有疾，万种皆眼病。由眼不得明，故视有不正。

指白以为黑，远迩皆未定。如何少医膜，遂失本来性。

今君有妙手，与世脱机阱。病虽有多端，但以一理胜。

不须望奇功，药病自相应。吾观世间物，唯眼为至净。

不容著纤毫，况复计少剩。自古大医王，其治有捷径。

不能添汝明，但要除此症。镜有尘则昏，尘本不在镜。

尘去镜自明，岂必与物竞。皎洁玉壶冰，澄澈秋月莹。

坦然望长途，欲往不待倩。其说甚易知，在汝听不听。

请君明其然，说法我已竟。

作者简介：吕本中（1084- 1145），字居仁，世称东莱先生，寿州人，诗人，词人，道学家。诗属江西派。著有《春秋集解》，《紫微诗话》，《东莱先生诗集》等。词不传，今人赵万里《校辑宋金元人词》辑有《紫微词》，《全宋词》 据之录词二十七首。吕本中诗数量较大，约一千二百七十首。